C 347/190
DA
Den Europæiske Unions Tidende
9.9.2022
Torsdag den 10. marts 2022
11. opfordrer alle medlemsstater, Tjenesten for EU's Optræden Udadtil og EU's delegation i Mexico til at tage menneskerettighedsspørgsmål op over for deres mexicanske modparter og til at sætte beskyttelsen af journalister og menneskerettighedsforkæmpere i centrum for dialogerne mellem EU og Mexico; opfordrer indtrængende EU-delegationen og medlemsstaterne til fuldt ud at gennemføre EU's retningslinjer vedrørende menneskerettighedsforkæmpere og ytringsfrihed online og offline for at yde al passende støtte til menneskerettighedsforkæmperes og journalisters arbejde; 12. understreger betydningen af Mexico som en strategisk partner; minder om betydningen af et stærkt og dybt forhold mellem EU og Mexico og bekræfter på ny sit tilsagn om at fremme disse forbindelser gennem den moderniserede globale aftale mellem EU og Mexico, som yderligere styrker bestemmelserne om menneskerettigheder og sætter EU og Mexico i stand til at drøfte en række spørgsmål såsom menneskerettigheder med civilsamfundet, herunder journalister, menneskerettighedsforkæmpere og andre på et multilateralt plan; 13. pålægger sin formand at sende denne beslutning til Rådet, Kommissionen, Kommissionens næstformand, Unionens højtstående repræsentant for udenrigs- og sikkerhedspolitik, medlemsstaterne, Sammenslutningen af Latinamerikanske og Caribiske Staters pro tempore formandskab, generalsekretæren for Organisationen af Amerikanske Stater, Den Euro-Latinamerikanske Parlamentariske Forsamling samt til De Forenede Mexicanske Staters præsident, regering og kongres.